Helle Thorning-Schmidt (S), 2012-02-29:
Tak for det.
Den reform, vi har fremlagt nu, er den første af en række reformer, som vi gerne vil gennemføre.
Andre vigtige overskrifter for reformer er kontanthjælp, skat og trepartsforhandlinger.
Velfærdssamfundet står over for store udfordringer, og det eneste, der er sikkert, er, at vi ikke kan stå stille.
Uden reformer kommer vi til at udhule vores trygge velfærd, og uden reformer spilder vi vores chance for at tage os af dem, som har brug for hjælp fra samfundet.
Det gælder ikke mindst de mennesker, som af forskellige årsager enten er i fleksjob eller på førtidspension.
I dag er det sådan, at hver fjerde af dem, der tilkendes en førtidspension, er under 40 år, og de fleste får førtidspension på grund af en psykisk lidelse.
Det sker, selv om læger ofte fremhæver, at det ikke er muligt at afgøre, om et ungt menneske med nedsat arbejdsevne på et tidspunkt kunne komme i arbejde, og selv om vi ved, at flere og flere lidelser med den rette indsats kan bedres så meget, at det på et tidspunkt bliver muligt at fungere i et job.
Det er godt, at det er sådan.
Det er også derfor, at regeringen nu lægger op til, at unge under 40 år kun kan tildeles en førtidspension, hvis det er helt åbenlyst, at den unge aldrig vil få tilknytning til arbejdsmarkedet.
I stedet vil vi indføre et særligt ressourceforløb for unge under 40 år, der har stærke begrænsninger i arbejdsevnen.
Der skal laves en individuel plan for hver enkelt, og der skal selvfølgelig også afsættes ressourcer til at kunne gøre netop det.
Den enkelte skal have en chance for at komme tilbage på arbejdsmarkedet og være en del af arbejdsfællesskabet.
Det er jeg slet ikke i tvivl om er godt for den enkelte, og det er også godt for samfundets økonomi.
Når det handler om fleksjobordningen, som vi også diskuterer, må vi konstatere, at som tingene er i dag, er der mange penge, som ikke bliver brugt godt nok.
Der er fleksjobansatte på deltid, der tjener 0,5 mio. kr. om året og får et løntilskud på 0,25 mio. kr. om året.
Regeringen vil derfor målrette fleksjobordningen, så den i langt højere grad gavner dem, der har mest brug for den, også dem, der bare kan arbejde nogle få timer om ugen, for vi er overbevist om, at også nogle få timer kan sætte gang i en positiv spiral for den enkelte, og vi vil sikre, at fleksjobansatte får noget ud af det, hvis de arbejder mere.
Indsatsen på områderne for førtidspension og fleksjob er vigtig.
Det er den for hver enkelt dansker, som er i de her ordninger, men det er den også for samfundets økonomi.
Nu har vi fra regeringens side fremlagt et ambitiøst udspil.
Beskæftigelsesministeren og socialministeren vil i den kommende tid indbyde til forhandlinger, og jeg vil stærkt opfordre forligspartierne til at gå konstruktivt ind i de drøftelser.
Sammen kan vi skabe en langtidsholdbar løsning.
Til sidst skal jeg nævne, at jeg i dag tager til Bruxelles for at mødes med mine kolleger torsdag og fredag til europæisk rådsmøde.
For en gangs skyld er der ikke tale om et krisemøde eller et brandslukningsmøde, som det har været tilfældet ved tidligere møder, men et helt ordinært møde med en planlagt dagsorden.
Det, vi bl.a. skal tage hul på, er den første del af det såkaldte europæiske semester, som skal gennemføres under det danske formandsskab.
Det europæiske semester er en proces, hvor vi starter med en bred drøftelse af medlemslandenes bestræbelser på at konsolidere deres økonomi, deres vækst, deres konkurrenceevne og deres beskæftigelse, og derefter kommer vi så over foråret frem til mere landespecifikke anbefalinger.
Det er også på det her topmøde, at jeg på Danmarks vegne vil underskrive finanspagten, som vi blev enige om i januar, og jeg skriver under med et bredt folketingsflertal bag mig og selvfølgelig i fuld respekt for euroforbeholdet.
Formålet med det her er at sikre en stærk troværdighed om dansk økonomi, og jeg er helt overbevist om, at vi vil få en stærkere troværdighed om dansk økonomi, hvis vi er en del af de dele af finanspagten, som vi nu kan være en del af i respekt for vores euroforbehold.